हैदराबाद : राजस्‍थान, मध्‍य प्रदेश और छत्‍तीसगढ़ के आगामी विधानसभा चुनाव के साथ ही तेलंगाना में भी संभावित चुनाव को देखते हुए सभी पार्टियां रणनीति बनाने में जुट गई हैं. शनिवार को हैदराबाद पहुंचे बीजेपी अध्‍यक्ष अमित शाह ने घोषणा की कि तेलंगाना में संभावित विधानसभा चुनाव में पार्टी सभी सीटों पर लड़ेगी. उन्‍होंने कहा कि प्रदेश में बीजेपी मजबूत और निर्णायक भूमिका में उभरेगी.हैदराबाद में मीडिया से बात करते हुए अमित शाह ले टीआरएस के प्रमुख और तेलंगाना के मुख्‍यमंत्री केसी राव पर भी निशाना साधा. उन्‍होंने कहा 'केसी राव पहले वन नेशन, वन इलेक्‍शन का समर्थन करते थे. लेकिन मौजूदा समय में उनकी पार्टी ने इस मुद्दे पर अपना रुख बदल लिया है और छोटे से राज्‍य (तेलंगाना) को दो चुनाव (लोकसभा और विधानसभा) का खर्च वहन करने के लिए मजबूर किया है.'उन्‍होंने कहा 'मैं तेलंगाना के मुख्‍यमंत्री से पूछना चाहूंगा कि आखिर उन्‍होंने राज्‍य की जनता के ऊपर इस खर्च का बोझ क्‍यों डाला.' उन्‍होंने कहा 'क्‍या अल्‍पसंख्‍यकों को 12 फीसदी आरक्षण देना तुष्टिकरण की राजनीति नहीं है. वे जानते हैं कि हमारा संविधान धर्म पर आधारित आरक्षण की इजाजत नहीं देता है.' उन्‍होंने कहा कि अगर मौजूदा सरकार राज्‍य में वापस आ गई तो प्रदेश में वोट बैंक की राजनीति जारी रहेगी.